Renault Wind

To **Renault Wind** ήταν ένα σπορ 2-θέσιο roadster αυτοκίνητο, που παρήχθη από τη γαλλική αυτοκινητοβιομηχανία Renault, από τον Σεπτέμβριο του 2010 έως τον Ιούνιο του 2013.

## Αρχικό πρωτότυπο
thumb|left|Το πρωτότυπο Renault Wind του 2004, σε φωτογραφία του 2006.

Με την ονομασία Wind («άνεμος») είχε αρχικά παρουσιαστεί ένα πρωτότυπο roadster από τη γαλλική εταιρεία τον Σεπτέμβριο του 2004, στο Διεθνές Σαλόνι Αυτοκινήτου του Παρισιού. Τελικώς, το μοντέλο μπήκε στη μαζική παραγωγή με εντελώς διαφορετική δομή από το πρωτότυπο, καθώς το Wind παραγωγής ήταν αυστηρά 2-θέσιο roadster, σε αντίθεση με το διάταξης 2+1 πρωτότυπο.

## Βασικά στοιχεία

To Wind παραγωγής παρουσιάστηκε στις 2 Μαρτίου 2010, στο Διεθνές Σαλόνι Αυτοκινήτου της Γενεύης, και τον Σεπτέμβριο του ίδιου έτους ξεκίνησαν οι πωλήσεις του σε πολλές ευρωπαϊκές χώρες. Το μοντέλο βασίστηκε στο πάτωμα και τα μηχανικά μέρη του Renault Twingo δεύτερης γενιάς. Ένα εντυπωσιακό χαρακτηριστικό του Wind παραγωγής, ήταν η μεταλλική αναδιπλούμενη οροφή του, με σχήμα σαν καπάκι, η οποία ανοιγοκλείνει σε μόλις 12 δευτερόλεπτα, νούμερο ασυνήθιστο για καμπριολέ. Μάλιστα είναι μονοκόμματη και περιστρέφεται κατά 180° προς τα πίσω, στα πρότυπα της Ferrari 575M Superamerica, και για τον σκοπό αυτό, προηγουμένως, η Renault είχε αγοράσει τα δικαιώματα για την τεχνολογία αυτής της οροφής.

Από κινητήρες, το Wind διατέθηκε με έναν 1.2 λίτρων τούρμπο, απόδοσης 100 ίππων, και έναν 1.6 λίτρων ατμοσφαιρικό, απόδοσης 133 ίππων, ο οποίος είχε προέλθει από το Renault Twingo RS. Και τα δύο μηχανικά σύνολα ήταν 4-κύλινδρα σε σειρά, βενζινοκινητήρες, και συνδυάζονταν με 5-τάχυτο μηχανικό κιβώτιο, ενώ πληρούσαν εξ αρχής τις τότε ιδιαίτερα αυστηρές προδιαγραφές καυσαερίων Euro 5.

Η ειδική έκδοση **Gordini** εμφανίστηκε έναν χρόνο αργότερα, το 2011, και ήταν επίσης διαθέσιμη και στους δύο κινητήρες. Δεν έφερε καμία τροποποίηση στους κινητήρες, σε αντίθεση με τα ιστορικά μοντέλα Gordini της Renault, αλλά υπήρξαν οι ανάλογες αισθητικές επεμβάσεις.

## Εμπορική καταστροφή
thumb|right|Το σαλόνι του Renault Wind.
thumb|right|Ο χώρος αποσκευών του Renault Wind.

Ακόμα και έτσι όμως, το Wind δεν μπόρεσε να προσελκύσει αρκετούς υποψήφιους αγοραστές και οι πωλήσεις του δεν πλησίασαν καν τα αναμενόμενα επίπεδα. Ενδεικτικώς, ενώ η Renault υπολόγιζε να πωλήσει συνολικά 75.000 έως 150.000 αντίτυπα, οι ετήσιες πωλήσεις του ανήλθαν στα 6.388 αντίτυπα το 2010, που το μοντέλο είχε κυκλοφορήσει στους τελευταίους μήνες του έτους, και κατέρρευσαν στα 6.816 αντίτυπα (τα 1.584 από αυτά στη Γαλλία) το 2011, το πρώτο πλήρες έτος που διατέθηκε στην αγορά. Μάλιστα τον Φεβρουάριο του 2012 σταμάτησε να εξάγεται στο Ηνωμένο Βασίλειο, λόγω ανυπαρξίας ζήτησης. Στις αρχές του 2013, αποσύρθηκε από ορισμένες ακόμα αγορές, μεταξύ των οποίων την Ιταλία και την Ισπανία, και τελικώς η παραγωγή του διακόπηκε εντελώς «αθόρυβα» τον Ιούνιο του 2013. Συνολικά, έφτασε μόλις 14.370 πωλήσεις, όλες μόνο στην Ευρώπη, εκ των οποίων τα 5.053 αντίτυπα πωλήθηκαν στη Γαλλία. Ειδικότερα: 6.388 πωλήσεις το 2010, 6.816 το 2011, 921 το 2012 και 245 το 2013.

Σημειωτέον ότι το Renault Wind δεν διατέθηκε ποτέ επίσημα στην Ελλάδα, καθώς η εισαγωγή του αρχικά αναβλήθηκε (με πιθανή τότε προοπτική έναρξης της εισαγωγής 1 χρόνο μετά) λόγω της ταραγμένης κατάστασης που δημιουργήθηκε από την τότε αλλαγή αντιπροσώπευσης της Renault στη χώρα, και σύντομα ματαιώθηκε οριστικά, ως αποτέλεσμα της καταστροφικής εμπορικής πορείας του στην Ευρώπη. Ακόμα και στις παράλληλες εισαγωγές, ως μεταχειρισμένο, δεν γνώρισε καμία απολύτως απήχηση στο αγοραστικό κοινό της χώρας και είναι εξαιρετικά απίθανο να το δει κανείς να κυκλοφορεί στους ελληνικούς δρόμους.

## Κινητήρες και επιδόσεις

## Αναφορές


## Εξωτερικοί σύνδεσμοι

* Διεθνής ιστοσελίδα του Renault Wind. 
* Ιστοσελίδα Renault Ελλάδας.
* Club Ιδιοκτητών Renault Ελλάδας.
* Παρουσίαση του Renault Wind από το γερμανικό Auto Motor und Sport.
* Ιστορία και τεχνικά χαρακτηριστικά του Renault Wind (στα αγγλικά).
* Autoweb France - Γαλλική ιστοσελίδα με τα τεχνικά χαρακτηριστικά του Renault Wind και όλων των μοντέλων της Renault.
* Βίντεο με παρουσίαση του Renault Wind.

Wind
Κατηγορία:Αυτοκίνητα πόλης
Κατηγορία:Σπορ αυτοκίνητα
Κατηγορία:Γαλλικά αυτοκίνητα